Ehdotus: neuvoston ja komission päätös Euroopan yhteisöjen ja niiden jäsenvaltioiden sekä Slovenian tasavallan 10 päivänä kesäkuuta 1996 allekirjoitetulla Eurooppa-sopimuksella perustetussa assosiaationeuvostossa vahvistettavasta Eurooppa-sopimuksen 65 artiklan 1 kohdan i ja ii alakohdan sekä 2 kohdan ja EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevia sääntöjä koskevasta yhteisön kannasta /* KOM/99/0353 lopull. - CNS 99/0144 */





Ehdotus: NEUVOSTON JA KOMISSION PÄÄTÖS Euroopan yhteisöjen ja niiden jäsenvaltioiden sekä Slovenian tasavallan 10 päivänä kesäkuuta 1996 allekirjoitetulla Eurooppa-sopimuksella perustetussa assosiaationeuvostossa vahvistettavasta Eurooppa-sopimuksen 65 artiklan 1 kohdan i ja ii alakohdan sekä 2 kohdan ja EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevia sääntöjä koskevasta yhteisön kannasta (komission esittämä) PERUSTELUT Kesäkuun 10. päivänä 1996 allekirjoitetun, Euroopan yhteisöjen ja niiden jäsenvaltioiden sekä Slovenian tasavallan välisen Eurooppa-sopimuksen 65 artiklan 3 kohdassa määrätään, että assosiaationeuvosto antaa tarvittavat säännöt kyseisen artiklan 1 ja 2 kohdan (kilpailua koskevat määräykset) täytäntöön panemiseksi. Nämä säännöt on annettava kolmen vuoden kuluessa väliaikaisen sopimuksen voimaantulosta; sopimuksen 132 artiklan mukaisesti, sellaisena kun tämä artikla on muutettuna neuvoston ja komission päätöksellä 1999/145/EY, tämä määräaika alkoi 1. tammikuuta 1997. Oheinen päätösehdotus koskee yrityksiin sovellettavien kilpailumääräysten soveltamista koskevia sääntöjä eli sopimuksen 65 artiklan 1 kohdan i ja ii alakohdan sekä 2 kohdan soveltamista. Nämä määräykset ovat Euroopan yhteisöjen ja Slovenian Eurooppa-sopimuksen tärkeimpiä kohtia. Niiden tosiasiallinen täytäntöönpano assosiaationeuvoston antamilla säännöillä, jotka ovat tämän asiakirjan liitteenä, on välttämätön edellytys sopimuspuolten välisten kauppasuhteiden esteettömälle kehitykselle. Ehdotetut soveltamissäännöt ovat luonteeltaan pääasiallisesti menettelysääntöjä. Niissä määritellään Euroopan yhteisön osalta Euroopan komission ja Slovenian osalta Slovenian kilpailunsuojaviraston toimivalta käsitellä Eurooppa-sopimuksen kilpailusääntöjen soveltamisalaan kuuluvia asioita. Säännöissä vahvistetaan lisäksi menettelyt, joita sovelletaan tapausten ilmoittamisessa toiselle sopimuspuolelle, neuvotteluissa ja näkökantojen huomioon ottamisessa sekä tietojen vaihdossa. Niissä säädetään assosiaationeuvostossa toteutettavasta neuvottelumenettelystä tapauksissa, joissa kilpailuviranomaisten välille syntyy erimielisyyksiä. Lisäksi vahvistetaan yhteisössä voimassa oleviin ryhmäpoikkeuksia koskeviin sääntöihin sisällytettyjen periaatteiden soveltaminen. Eurooppa-sopimuksen tekemisestä 21. joulukuuta 1998 tehdyn neuvoston ja komission päätöksen 2 artiklan 1 kohdan mukaisesti assosiaationeuvostossa vahvistettava yhteisön kanta on laadittava Euroopan yhteisöjen perustamissopimusten vastaavien määräysten mukaisesti. Euroopan yhteisön perustamissopimuksen 83, 308 ja 300 artikla [1] sekä Euroopan hiili- ja teräsyhteisön perustamissopimuksen 65 ja 66 artikla ovat sopiva oikeusperusta yrityksiin sovellettavien kilpailua koskevien määräysten soveltamista koskevista säännöistä assosiaationeuvostossa vahvistettavalle yhteisön kannalle. Tästä syystä on suotavaa, että neuvosto ja komissio hyväksyvät liitteenä olevan päätöksen. [1] Toukokuun 1. päivänä 1999 voimaan tulleen Amsterdamin sopimuksen numerointi. Tämän vuoksi ehdotetaan, että neuvosto hyväksyy liitteenä olevan ehdotuksen neuvoston ja komission päätökseksi. Ehdotus: NEUVOSTON JA KOMISSION PÄÄTÖS Euroopan yhteisöjen ja niiden jäsenvaltioiden sekä Slovenian tasavallan 10 päivänä kesäkuuta 1996 allekirjoitetulla Eurooppa-sopimuksella perustetussa assosiaationeuvostossa vahvistettavasta Eurooppa-sopimuksen 65 artiklan 1 kohdan i ja ii alakohdan sekä 2 kohdan ja EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevia sääntöjä koskevasta yhteisön kannasta EUROOPAN UNIONIN NEUVOSTO ja EUROOPAN YHTEISÖJEN KOMISSIO, jotka ottavat huomioon Euroopan yhteisön perustamissopimuksen [2] ja erityisesti sen 83 ja 308 artiklan yhdessä 300 artiklan 2 kohdan toisen virkkeen ja 3 kohdan ensimmäisen alakohdan kanssa, [2] Perustamissopimus sellaisena kuin se on muutettuna 1 päivänä toukokuuta 1999 voimaan tulleella Amsterdamin sopimuksella. ottavat huomioon Euroopan hiili- ja teräsyhteisön perustamissopimuksen ja erityisesti sen 65 ja 66 artiklan, ottavat huomioon Euroopan yhteisöjen ja niiden jäsenvaltioiden sekä Slovenian tasavallan Eurooppa-sopimuksen tekemisestä 21 päivänä joulukuuta 1998 tehdyn neuvoston ja komission päätöksen ja erityisesti sen 2 artiklan 1 kohdan, ottavat huomioon Euroopan parlamentin lausunnon, sekä katsovat, että (1) Eurooppa-sopimuksen 65 artiklan 3 kohdassa määrätään, että assosiaationeuvosto antaa tarvittavat kyseisen artiklan 1 ja 2 kohdan soveltamista koskevat säännöt kolmen vuoden kuluessa sopimuksen voimaantulosta, ja (2) Euroopan hiili- ja teräsyhteisön (EHTY) perustamissopimuksen soveltamisalaan kuuluvista tuotteista tehdyn Eurooppa-sopimuksen pöytäkirjan N:o 2 7 artiklan 3 kohdassa määrätään, että assosiaationeuvosto antaa tarvittavat kyseisen artiklan 1 ja 2 kohdan soveltamista koskevat säännöt, OVAT PÄÄTTÄNEET SEURAAVAA: Euroopan yhteisöjen ja niiden jäsenvaltioiden sekä Slovenian tasavallan Eurooppa-sopimuksella perustetussa assosiaationeuvostossa vahvistettava yhteisön kanta Eurooppa-sopimuksen 65 artiklan 1 kohdan i ja ii alakohdan sekä 2 kohdan ja EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevista säännöistä perustuu tämän päätöksen liitteenä olevaan assosiaationeuvoston päätösehdotukseen. Tehty Brysselissä Neuvoston puolesta Komission puolesta Puheenjohtaja Puheenjohtaja LIITE Luonnos: Euroopan yhteisöjen ja niiden jäsenvaltioiden sekä Slovenian tasavallan assosiaationeuvoston päätös N:o .../99 tehty Euroopan yhteisöjen ja niiden jäsenvaltioiden sekä Slovenian tasavallan Eurooppa-sopimuksen 65 artiklan 1 kohdan i ja ii alakohdan sekä 2 kohdan ja kyseisen sopimuksen EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevista säännöistä ASSOSIAATIONEUVOSTO, joka ottaa huomioon Euroopan yhteisöjen ja niiden jäsenvaltioiden sekä Slovenian tasavallan välisestä assosioinnista tehdyn Eurooppa-sopimuksen ja erityisesti sen 65 artiklan 3 kohdan, ottaa huomioon mainitun Eurooppa-sopimuksen EHTY-tuotteista tehdyn pöytäkirjan N:o 2 ja erityisesti sen 7 artiklan 3 kohdan, sekä katsoo, että Eurooppa-sopimuksen 65 artiklan 3 kohdassa määrätään, että assosiaationeuvosto antaa tarvittavat kyseisen artiklan 1 ja 2 kohdan soveltamista koskevat säännöt kolmen vuoden kuluessa sopimuksen voimaantulosta, ja Eurooppa-sopimuksen pöytäkirjan N:o 2 7 artiklan 3 kohdassa määrätään, että assosiaationeuvosto antaa tarvittavat kyseisen artiklan 1 ja 2 kohdan soveltamista koskevat säännöt kolmen vuoden kuluessa sopimuksen voimaantulosta, ON PÄÄTTÄNYT SEURAAVAA: 1 artikla Hyväksytään tämän päätöksen liitteenä olevat, Euroopan yhteisöjen ja niiden jäsenvaltioiden sekä Slovenian tasavallan välisestä assosioinnista tehdyn Eurooppa-sopimuksen 65 artiklan 1 kohdan i ja ii alakohdan sekä 2 kohdan ja mainitun sopimuksen EHTY-tuotteista tehdyn pöytäkirjan N:o 2 7 artiklan 1 kohdan i ja ii alakohdan sekä 2 kohdan soveltamista koskevat säännöt. 2 artikla Tämä päätös julkaistaan Euroopan yhteisöjen virallisessa lehdessä ja Uradni List Republike Slovenije -lehdessä. 3 artikla Tämä päätös tulee voimaan päivänä, jona se tehdään. Tehty Brysselissä Assosiaationeuvoston puolesta Puheenjohta(t) EUROOPAN YHTEISÖJEN JA NIIDEN JÄSENVALTIOIDEN SEKÄ SLOVENIAN TASAVALLAN VÄLISESTÄ ASSOSIOINNISTA TEHDYN EUROOPPA-SOPIMUKSEN 65 ARTIKLAN 1 KOHDAN I JA II ALAKOHDASSA SEKÄ 2 KOHDASSA JA MAINITUN SOPIMUKSEN EHTY-TUOTTEISTA TEHDYN PÖYTÄKIRJAN N:o 2 7 ARTIKLAN 1 KOHDAN I JA II ALAKOHDASSA SEKÄ 2 KOHDASSA TARKOITETTUJEN, YRITYKSIIN SOVELLETTAVIEN KILPAILUMÄÄRÄYSTEN SOVELTAMISTA KOSKEVAT SÄÄNNÖT 1 artikla Perusperiaate 1.1. Tapaukset, jotka liittyvät yritysten välisiin sopimuksiin, yritysten yhteenliittymien päätöksiin ja yritysten yhdenmukaistettuihin käytäntöihin, joiden tarkoituksena tai seurauksena on kilpailun estäminen, rajoittaminen tai vääristäminen, sekä tapaukset, jotka liittyvät määräävän aseman väärinkäyttöön yhteisön tai Slovenian alueella tai sen merkittävällä osalla ja jotka voivat vaikuttaa yhteisön ja Slovenian väliseen kauppaan, ratkaistaan Eurooppa-sopimuksen 65 artiklan 1 ja 2 kohdan periaatteiden mukaisesti. 1.2. Tätä varten kyseisiä asioita käsittelee Euroopan yhteisön osalta Euroopan yhteisöjen komissio (PO IV) ja Slovenian osalta Slovenian kilpailunsuojavirasto (CPO). 1.3. Euroopan yhteisöjen komission ja CPO:n toimivalta käsitellä kyseisiä asioita perustuu Euroopan yhteisön ja Slovenian lainsäädännössä oleviin sääntöihin, mukaan lukien tapaukset, joissa kyseisiä sääntöjä sovelletaan niiden alueiden ulkopuolella sijaitseviin yrityksiin. 1.4. Molemmat viranomaiset ratkaisevat tapaukset omien asiaa koskevien sääntöjensä mukaisesti ja ottaen huomioon jäljempänä esitetyt määräykset. Viranomaisten asiaa koskevat säännöt ovat Euroopan yhteisöjen komission osalta Euroopan yhteisön perustamissopimuksen ja Euroopan hiili- ja teräsyhteisön perustamissopimuksen kilpailua koskevat säännöt sekä kilpailua koskeva johdettu oikeus ja CPO:n osalta kilpailun suojaamisesta annettu laki. EUROOPAN YHTEISÖN PERUSTAMISSOPIMUKSEN MUKAINEN TALOUDELLINEN TOIMINTA 2 artikla Molempien kilpailuviranomaisten toimivaltaan kuuluvat asiat Euroopan yhteisöjen komissio ja CPO käsittelevät tämän artiklan määräysten mukaisesti Eurooppa-sopimuksen 65 artiklan soveltamisalaan kuuluvat tapaukset, jotka voivat vaikuttaa sekä yhteisön että Slovenian markkinoihin ja jotka voivat kuulua molempien kilpailuviranomaisten toimivaltaan. 2.1. Ilmoitus 2.1.1. Kilpailuviranomaiset ilmoittavat toisilleen niistä käsittelemistään tapauksista, jotka 1 artiklassa vahvistetun perusperiaatteen mukaisesti näyttävät kuuluvan myös toisen viranomaisen toimivaltaan. 2.1.2. Tällainen tilanne saattaa syntyä erityisesti tapauksissa, - joihin liittyy toisen viranomaisen alueella toteutettuja kilpailunvastaisia toimia, - jotka liittyvät toisen viranomaisen täytäntöönpanotoimiin, ja - joihin liittyy korjaavia toimenpiteitä, jotka edellyttävät tiettyä toimintaa toisen viranomaisen alueella tai estävät sen. 2.1.3. Tämän artiklan mukaisessa ilmoituksessa on oltava riittävät tiedot, jotta vastaanottava sopimuspuoli voi arvioida alustavasti vaikutukset etuihinsa. Ilmoitusten jäljennökset on toimitettava säännöllisesti assosiaationeuvostolle. 2.1.4. Ilmoitus on annettava ennakolta mahdollisimman varhaisessa vaiheessa ja viimeistään tutkimusten kuluessa, mutta kuitenkin riittävän ajoissa ennen ratkaisun tai päätöksen tekemistä, jotta huomautusten esittäminen ja asiasta neuvotteleminen olisi mahdollista ja jotta asiaa käsittelevä viranomainen voisi ottaa huomioon toisen viranomaisen näkökannat sekä toteuttaa ne korjaavat toimenpiteet, joita se oman lainsäädäntönsä perusteella pitää sopivina kyseisessä tapauksessa. 2.2. Neuvottelut ja näkökantojen huomioon ottaminen Kun Euroopan yhteisöjen komissio tai CPO katsoo, että toisen viranomaisen alueella toteutetut kilpailunvastaiset toimet vaikuttavat merkittävästi sen olennaisiin etuihin, se voi ehdottaa neuvottelujen aloittamista toisen viranomaisen kanssa tai pyytää, että toisen sopimuspuolen kilpailuviranomainen aloittaa asianmukaiset menettelyt asian korjaamiseksi kilpailunvastaisia toimia koskevan lainsäädännön mukaisesti. Tämä tapahtuu rajoittamatta pyynnön esittäneen sopimuspuolen kilpailulainsäädännön mukaisia toimia ja estämättä pyynnön vastaanottaneen viranomaisen täyttä vapautta päättää lopullisesti asiasta. 2.3. Sovitteluratkaisuun pyrkiminen Pyynnön vastaanottaneen kilpailuviranomaisen on otettava täydellisesti ja myötämielisesti huomioon pyynnön esittäneen viranomaisen mahdollisesti esittämät näkökannat ja tosiasioihin perustuva aineisto sekä erityisesti kyseessä olevien kilpailunvastaisten toimien luonne, asianomaiset yritykset sekä vahingolliset vaikutukset, joiden väitetään kohdistuvan pyynnön esittäneen sopimuspuolen olennaisiin etuihin. Tämän artiklan mukaisesti neuvotteluihin osallistuvat kilpailuviranomaiset pyrkivät pääsemään molempia osapuolia tyydyttävään ratkaisuun ottaen huomioon asiaan liittyvät olennaiset edut, sanotun kuitenkaan rajoittamatta kyseisten viranomaisten oikeuksien ja velvollisuuksien soveltamista. 3 artikla Ainoastaan yhden kilpailuviranomaisen toimivaltaan kuuluvat asiat 3.1. Kilpailuviranomaisen yksinomaiseen toimivaltaan edellä 1 artiklassa vahvistetun periaatteen mukaisesti kuuluvat tapaukset, jotka voivat vaikuttaa toisen sopimuspuolen olennaisiin etuihin, käsitellään ottaen huomioon 2 artiklan määräykset ja jäljempänä esitetyt periaatteet. 3.2. Erityisesti silloin, kun toinen kilpailuviranomaisista aloittaa tutkimukset tai menettelyn tapauksessa, jonka osalta käy ilmi, että se vaikuttaa toisen sopimuspuolen olennaisiin etuihin, toimenpiteet aloittaneen viranomaisen on ilmoitettava tapauksesta toiselle viranomaiselle ilman viimeksi mainitun muodollista pyyntöä. 4 artikla Tietojen pyytäminen 4.1. Jos sopimuspuolen kilpailuviranomainen toteaa, että tapaus, joka kuuluu myös tai ainoastaan toisen viranomaisen toimivaltaan, näyttää vaikuttavan ensimmäisen sopimuspuolen olennaisiin etuihin, se voi pyytää asiaa käsittelevältä viranomaiselta tietoja kyseisestä tapauksesta. 4.2. Asiaa käsittelevän viranomaisen on annettava mahdollisimman kattavat tiedot niin varhaisessa menettelyn vaiheessa, että pyynnön esittäneen viranomaisen näkökannat voidaan ottaa huomioon ennen päätöksen tai ratkaisun tekemistä. 5 artikla Tietojen salassapito ja luottamuksellisuus 5.1. Eurooppa-sopimuksen 65 artiklan 7 kohdan mukaisesti kumpaakaan kilpailuviranomaista ei vaadita toimittamaan tietoja toiselle viranomaiselle, jos tietojen luovuttaminen pyynnön esittäneelle viranomaiselle on tietoja hallussaan pitävän viranomaisen lainsäädännössä kielletty tai jos se on sen sopimuspuolen olennaisten etujen vastaista, jonka viranomaisen hallussa tiedot ovat. 5.2. Kumpikin viranomainen säilyttää niin hyvin kuin mahdollista toisen viranomaisen sille luottamuksellisesti luovuttamien tietojen luottamuksellisuuden. 6 artikla Ryhmäpoikkeukset 6.1. Eurooppa-sopimuksen 65 artiklan soveltamiseksi näiden soveltamissääntöjen 2 ja 3 artiklan mukaisesti kilpailuviranomaiset varmistavat, että yhteisössä voimassa oleviin ryhmäpoikkeuksia koskeviin asetuksiin sisältyviä periaatteita sovelletaan kokonaisuudessaan. CPO:lle ilmoitetaan kaikista menettelyistä, jotka liittyvät yhteisön suorittamaan ryhmäpoikkeusten vahvistamiseen, kumoamiseen tai muuttamiseen. 6.2. Jos ryhmäpoikkeuksia koskeviin asetuksiin kohdistuu huomattavaa vastustusta Slovenian puolelta, on asiasta Eurooppa-sopimuksessa määrätty lainsäädäntöjen lähentäminen huomioon ottaen neuvoteltava assosiaationeuvostossa 9 artiklan määräysten mukaisesti. 6.3. Samoja periaatteita sovelletaan yhteisön tai Slovenian kilpailupolitiikkaa koskeviin muihin huomattaviin muutoksiin. 7 artikla Yrityskeskittymien valvonta CPO:llä on oikeus esittää menettelyn aikana yrityskeskittymien valvonnasta 21 päivänä joulukuuta 1989 annetussa neuvoston asetuksessa (ETY) N:o 4064/89 [3] asetetuissa määräajoissa näkemyksensä kyseisen asetuksen soveltamisalaan kuuluvista, Slovenian talouteen merkittävästi vaikuttavista yrityskeskittymistä. Euroopan yhteisöjen komissio ottaa esitetyn näkemyksen asianmukaisesti huomioon, sanotun kuitenkaan rajoittamatta sopimuspuolten kilpailulainsäädäntöön perustuvien toimien toteuttamista. [3] EYVL L 395, 30.12.1989, s.1; asetus sellaisena kuin se on viimeksi muutettuna asetuksella (EY) N:o 1310/97 (EYVL L 180, 9.7.1997). 8 artikla Vähämerkityksiset toimet 8.1. Kilpailunvastaiset toimet, joiden vaikutukset sopimuspuolten väliseen kauppaan tai kilpailuun ovat merkitykseltään vähäisiä, eivät kuulu Eurooppa-sopimuksen 65 artiklan 1 kohdan soveltamisalaan, eikä niihin tästä syystä sovelleta näiden soveltamista koskevien sääntöjen 2-6 artiklaa. 8.2. Edellä 8 artiklan 1 kohdassa tarkoitettuja merkitykseltään vähäisiä vaikutuksia katsotaan tavallisesti esiintyvän, kun - osallistuvien yritysten yhteenlaskettu vuotuinen liikevaihto on enintään 200 miljoonaa euroa, ja - sopimuksen soveltamisalaan kuuluvilla tavaroilla ja palveluilla sekä osallistuvien yritysten sellaisilla muilla tavaroilla ja palveluilla, joita käyttäjät pitävät ominaisuuksiltaan, hinnaltaan ja käyttötarkoitukseltaan vastaavina, on enintään viiden prosentin osuus kyseisten tavaroiden ja palveluiden kokonaismarkkinoista sillä yhteismarkkinoiden alueella ja Slovenian markkina-alueella, jota sopimus koskee. 9 artikla Assosiaationeuvosto 9.1. Kun edellä 2 ja 3 artiklassa määrätyt menettelyt eivät johda molempia sopimuspuolia tyydyttävään ratkaisuun sekä muissa tapauksissa, jotka on nimenomaisesti mainittu näissä soveltamissäännöissä, asiasta on toisen sopimuspuolen sitä pyytäessä järjestettävä mielipiteiden vaihto assosiaationeuvostossa kolmen kuukauden kuluessa kyseisen pyynnön esittämisestä. 9.2. Tämän mielipiteiden vaihdon jälkeen tai edellä 9 artiklan 1 kohdassa mainitun määräajan päätyttyä assosiaationeuvosto voi laatia tarkoituksenmukaiset suositukset näiden tapausten ratkaisemiseksi, sanotun kuitenkaan rajoittamatta Eurooppa-sopimuksen 65 artiklan 6 kohdan soveltamista. Näissä suosituksissa assosiaationeuvosto voi ottaa huomioon sen, että pyynnön vastaanottanut viranomainen ei mahdollisesti ole esittänyt näkökantaansa pyynnön esittäneelle viranomaisella 9 artiklan 1 kohdassa tarkoitetussa määräajassa. 9.3. Nämä assosiaationeuvoston menettelyt eivät rajoita sopimuspuolten alueella voimassa olevan kilpailulainsäädännön perusteella toteutettavia toimia. 10 artikla Kielteinen toimivaltaristiriita Kun sekä Euroopan yhteisöjen komissio että CPO katsovat, että kumpikaan niistä ei ole lainsäädäntönsä perusteella toimivaltainen käsittelemään tapausta, asiasta on pyynnöstä järjestettävä mielipiteiden vaihto assosiaationeuvostossa. Yhteisö ja Slovenia pyrkivät, asiaan liittyvät olennaiset edut huomioon ottaen, pääsemään molempia sopimuspuolia tyydyttävään ratkaisuun apunaan assosiaationeuvosto, joka voi laatia asiaa koskevia suosituksia, sanotun kuitenkaan rajoittamatta Eurooppa-sopimuksen 65 artiklan 6 kohdan soveltamista sekä Euroopan yhteisöjen yksittäisten jäsenvaltioiden omista kilpailusäännöistä johtuvia oikeuksia. EHTY:N PERUSTAMISSOPIMUKSEN MUKAINEN TALOUDELLINEN TOIMINTA 11 artikla Euroopan hiili- ja teräsyhteisön (EHTY) perustamissopimus Edellä 1-6 ja 8-10 artiklassa annettuja määräyksiä sovelletaan hiili- ja teräsalaan Eurooppa-sopimuksen pöytäkirjan N:o 2 mukaisesti. 12 artikla Hallinnollinen avunanto (kielet) Komissio ja CPO huolehtivat keskinäisen avunannon käytännön järjestelyistä tai muista tarkoituksenmukaisista ratkaisuista erityisesti käännösten osalta.